# José Elías Navarro

Francisco José Elías Navarro (Badalona, 1976) és un empresari català, vinculat al Futbol Club Barcelona.
Nascut al barri de Sant Crist de Can Cabanyes de Badalona, en una família de classe obrera, fill de José Elías Sans, un electricista vidu, i Mariana Navarro Ruiz, que estava separada del seu marit. Quan era petit, els seus pares van discutir i el seu pare se'l va endur a Cardedeu. La mare el va trobar després de dos anys, i va decidir donar-li el cognom del seu exmarit, raó per la qual durant molts anys Elías va ostentar Barrios com a primer cognom. Ja en la seva maduresa, va lluitar per recuperar el seu cognom original, i ho aconseguí als 39 anys, gràcies a que el seu pare el va reconèixer al testament.
Va educar-se amb els maristes. Format com a enginyer tècnic industrial, les primeres empreses que va crear no van reeixir i es va arruïnar dues vegades, però després de recuperar-se va esdevenir una de les majors fortunes d'Espanya. L'any 2000 va fundar la companyia energètica Audax Renovables, de la qual n'és soci majoritari, amb un 90% de les accions. A banda, n'és el president i durant la seva gestió l'empresa ha crescut fins a quintuplicar el seu valor a borsa i a situar-se en els 1.000 milions d'euros. El 2016 va rebre el premi de l'Associació de Joves Empresaris de Catalunya. Elías també té inversions en els sectors de les telecomunicacions, energies renovables, infraestructures, medicina i alimentació.
El març de 2021 es va fer conegut com un dels avaladors financers de Joan Laporta per a la seva candidatura a la presidència del FC Barcelona el 2021, tot i que de fet afirma que en realitat donava suport a Eduard Romeu, llavors vicepresident d'Audax i el seu home de confiança. Tant Elías com Romeu van afirmar que donaven suport a Laporta a títol personal i que no pretenien controlar el club, tot i que si va mostrar malestar per no haver rebut més reconeixement per la seva aportació per part de Laporta.
El juliol del mateix any va convertir-se en l'únic accionista de la cadena de congelats La Sirena, a través de la seva societat Excelsior Times, per tal d'iniciar una línia de negoci centrada en l'alimentació saludable. L'impuls de capital a La Sirena pretén adreçar-se a una estratègia de creixement i expansió del mercat espanyol.

## Referències

* 1 2 3 Pallàs, Joan Josep «José Elías: “Laporta tiene más carisma que muchos políticos”». La Vanguardia, 19-03-2021.
* ↑ Cubero, Cristina «La increíble historia de José Elías, el avalista del club». Mundo Deportivo, 19-03-2021.
* 1 2 3 4 5 Font, Sergi «José Elías, el apasionado de los Lamborghinis que saca al Barça de un lío». ABC, 18-03-2021.
* 1 2 3 4 «José Elías, el nuevo socio de Laporta: ingeniero, emprendedor y una de la grandes fortunas de España». Marca, 17-03-2021.
* ↑ «L'empresari José Elías compra La Sirena». [Consulta: 22 juliol 2021].
* ↑ «José Elías, propietario de Audax: “Soy consciente de los riesgos que asumo"». Sport, 17-03-2021.
* 1 2 Martín, Cristo «“Alguien que te deja casi 40 millones se merece algo más que un hola y adiós”». As, 22-03-2024.
* ↑ Ramon, Marta «José Elías, president d’Audax: “No podem imposar poder ni control, el projecte és de Laporta”». Rac1, 19-03-2021.
* ↑ Sala, Agustí «José Elías (Audax) compra La Sirena». El Periódico de Catalunya, 22-07-2021.
* ↑ «José Elías (Audax) compra La Sirena para impulsar el crecimiento de la compañía». El Español, 22-07-2021.